### **Ministru kabineta noteikumu projekta “Grozījums Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai turpinātu īstenot pakāpenisku pāreju uz drošas iepirkšanās vides ieviešanu tirdzniecības nozarē, ir sagatavots *priekšlikums grozījumam Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai"* (turpmāk – Ministru kabineta noteikumi Nr.360), kas paredz, ka veikaliem, kuros apmeklētājiem ir nodrošināta atsevišķa ārējā piekļuve (ārējā ieeja) tirdzniecības vietai, tiek atcelti darbības ierobežojumi tirdzniecības centros, kuru kopējā tirdzniecībai atvēlētā platība ir virs 7000 m2.  Ministru kabineta noteikuma projekts stāsies spēkā nākamajā dienā pēc to izsludināšanas (publicēšanas “Latvijas Vēstnesī”). |
|  |  |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Nepieciešamība mazināt Covid-19 infekcijas izplatības risku tirdzniecības vietās, pakāpeniski nodrošinot pāreju uz drošu iepirkšanās vidi visā tirdzniecības nozarē.  2021.gada 17.maija Starpinstitūciju darbības koordinācijas grupā dots uzdevums Ekonomikas ministrijai sagatavot un iesniegt izskatīšanai 2021.gada 18.maija Ministru kabineta sēdē attiecīgu priekšlikumu grozījumam Ministru kabineta noteikumos Nr.360, lai paredzētu, ka tiek atcelti tirdzniecības vietu darbības ierobežojumi tirdzniecības centros, kuru kopējā tirdzniecībai atvēlētā platība ir virs 7000 m2, veikaliem, kuros apmeklētājiem ir nodrošināta atsevišķa ārējā piekļuve (ārējā ieeja) tirdzniecības vietai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ekonomikas ministrija sadarbībā ar Latvijas tirdzniecības un rūpniecības kameru izveidoja *drošas tirdzniecības modeli*, kas tika saskaņots arī ar Veselības ministriju, epidemiologiem un 2021.gada 5. februārī akceptēts Ministru kabinetā. Kā būtiskākie apsvērumi bija radīt sistēmu, lai tirdzniecības vide ir droša un nepaaugstina saslimšanas riskus gan apmeklētājiem, gan pārdevējiem, vienlaikus radot iespēju iedzīvotājiem iegādāties nepieciešamās preces. Tomēr, ņemot vērā epidemioloģisko fonu un piesardzības principu, Ministru kabinetā tika pieņemts lēmums par pakāpenisku pāreju uz “drošas tirdzniecības” modeli visā tirdzniecībā. Tādējādi tika meklētas iespējas, lai sabalansētu sabiedrības veselības interešu apsvērumus ar sabiedrības vajadzībām un ekonomiskajām interesēm pēc plašas dažādu preču pieejamības.  Turpinot īstenot pakāpenisku pāreju uz drošas iepirkšanās vides ieviešanu tirdzniecības nozarē, kopš 2021.gada 7.aprīļa Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" (turpmāk tekstā - Ministru kabineta noteikumi Nr.360) ir noteikts, ka *droša tirdzniecības* *modeļa* ietvaros drīkst darboties visas tirdzniecības vietas, kas atrodas ārpus lielajiem tirdzniecības centriem (tirdzniecības centriem, kuru kopējā tirdzniecībai atvēlētā platība ir lielāka par 7000 m2).  Proti, tas nozīmē, ka no 2021.gada 7.aprīļa pastiprinātas drošības apstākļos tirdzniecības centros, kuru kopējā tirdzniecībai atvēlētā platība ir virs 7000 m2, un kurā atsevišķās tirdzniecības vietās darbojas vismaz pieci tirdzniecības dalībnieki vai pakalpojuma sniedzēji, darbojas tikai:   * veikali, kuros tirgo pārtiku ne mazāk kā 70 % apmērā no preču sortimenta; * veikali, kuros tirgo higiēnas preces ne mazāk kā 70 % apmērā no preču sortimenta; * aptiekas (tai skaitā veterinārās aptiekas); * optikas preču veikali; * dzīvnieku barības veikali; * ziedu veikali; * datoru, to perifēro iekārtu un programmatūras, kā arī telekomunikācijas iekārtu veikali (no 10.04.2021.); * grāmatnīcas; * preses tirdzniecības vietas, * datoru un telekomunikāciju iekārtu specializētie veikali.   Pārējās tirdzniecības vietas iepriekš minētajos tirdzniecības centros ir slēgtas.  Atbilstoši 2021.gada 17.maija Starpinstitūciju darbības koordinācijas grupā dotajam uzdevumam Ekonomikas ministrija ir sagatavojusi priekšlikumu grozījumam Ministru kabineta noteikumos Nr.360, lai paredzētu, ka tiek atcelti tirdzniecības vietu darbības ierobežojumi tirdzniecības centros, kuru kopējā tirdzniecībai atvēlētā platība ir virs 7000 m2, veikaliem, kuros apmeklētājiem ir nodrošināta atsevišķa ārējā piekļuve (ārējā ieeja) tirdzniecības vietai.  Ar atsevišķu ārēju piekļuvi (ārēju ieeju) tirdzniecības vietai Noteikumu Nr.360 izpratnē saprotama apmeklētāju piekļuve no ārējas atklātas teritorijas (piemēram, ielas, pagalma u.tml.). Iepriekš minētajā tirdzniecības vietā nav pieļaujama apmeklētāju plūsmas organizēšana, izmantojot vēl kādu citu papildus ieeju vai izeju t.sk. nav pieļaujama tālāka apmeklētāja iekļūšana tirdzniecības centrā. Iepriekš minētai tirdzniecības vietai ir jābūt konstruktīvi vai kādā citā veidā norobežotai, lai apmeklētājs nevarētu nokļūt tālāk tirdzniecības centra gaitenī vai kādā citā tirdzniecības vietā, piemēram, aizslēdzot papildus izejas vai ieejas durvis, nolaižot ailes norobežojušas žalūzijas utt.  Priekšlikums ir sagatavots, ņemot vērā Veselības ministrijas sniegto epidemioloģiskās situācijas izvērtējumu, ka tai nav konceptuālu iebildumu par tādu veikalu darbības atjaunošanu, kas konstruktīvi vienoti ar lielo tirdzniecības centra ēku un kuriem ir atsevišķa āra ieeja veikalā, ar nosacījumu, ka šajos veikalos tiek ievērotas Ministru kabineta noteikumos Nr.360 visiem veikaliem izvirzītās prasības.  *Ietekme uz uzņēmējdarbības vidi un konkurenci*  Mazumtirdzniecībā kopumā ir izveidotas 21 413  tirdzniecības vietas ar 86 278 nodarbinātajiem, no tām kopš 2021.gada 7.aprīļa ir atvērtas un darbojas ~ 20 000 tirdzniecības vietas, savukārt  ~ 1 500 tirdzniecības vietas iepriekš minētajos tirdzniecības centros ir pakļautas darbības ierobežojumiem.  Norādāms, ka epidemioloģiskās drošības prasības - darbības ierobežojumi, kas atļauj strādāt veikaliem ārpus tirdzniecības centriem, vienlaikus ierobežojot veikalu darbību tirdzniecības centros, kuru kopējā tirdzniecībai atvēlētā platība ir virs 7000 m2, rada nevienlīdzīgas konkurences riskus, jo gan tirdzniecības centrā esošs tirdzniecības dalībnieks, gan tirdzniecības dalībnieks, kas veic saimniecisko darbību cituviet, ir spējīgs vienlīdzīgi nodrošināt epidemioloģiskās drošības prasības, t.i., drošu iepirkšanās vidi.  Ņemot vērā iepriekš minētos apsvērumus, ir nepieciešams īstenot nākamo soli droša tirdzniecības modeļa ieviešanā tirdzniecības nozarē, lai tādējādi mazinātu iepriekš minētos uzņēmējdarbības un godīgas konkurences ierobežojumus, kā arī Covid-19 infekcijas izplatības riskus tirdzniecība vietās. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Starpinstitūciju darbības koordinācijas grupa |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tirdzniecības centri, kuru kopējā tirdzniecībai atvēlētā platība ir virs 7000 m2, un tirdzniecības dalībnieki (veikali) iepriekš minētajos tirdzniecības centros, kuros apmeklētājiem ir nodrošināta atsevišķa ārējā piekļuve (ārējā ieeja) tirdzniecības vietai. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar |

# Ekonomikas ministra p.i.,

# zemkopības ministrs K. Gerhards

Vīza:

Valsts sekretārs E. Valantis